สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 24 ม.ค. 61
24 ม.ค. 2561

ดัชนีดาวโจนส์ตลาดหุ้นนิวยอร์กปิดขยับลงเมื่อคืนนี้ (23 ม.ค.) โดยได้รับแรงกดดันจากการร่วงลงของหุ้นบริษัทรายใหญ่อย่างจอห์นสัน แอนด์ จอห์นสัน และพรอคเตอร์ แอนด์ แกมเบิล (P&amp;G) หลังจากทั้งสองบริษัทเปิดเผยผลประกอบการเมื่อวานนี้ อย่างไรก็ตาม ดัชนี S&amp;P500 และ Nasdaq ยังคงเดินหน้าทำนิวไฮ หลังจากบริษัทเน็ตฟลิกซ์ ซึ่งเป็นผู้ให้บริการทีวีออนไลน์ยักษ์ใหญ่ของสหรัฐ เปิดเผยผลการดำเนินงานที่แข็งแกร่ง
ดัชนีเฉลี่ยอุตสาหกรรมดาวโจนส์ปิดที่ 26,210.81 จุด ลดลง 3.79 จุด หรือ -0.01% ดัชนี S&amp;P500 ปิดที่ 2,839.13 จุด เพิ่มขึ้น 6.16 จุด หรือ +0.22% และดัชนี Nasdaq ปิดที่ 7,460.29 จุด เพิ่มขึ้น 52.26 จุด หรือ +0.71%
 
ตลาดหุ้นยุโรปปิดบวกเมื่อคืนนี้ (23 ม.ค.) หลังจากสภาคองเกรสสหรัฐผ่านร่างกฎหมายงบประมาณชั่วคราว ซึ่งช่วยให้สหรัฐสามารถหลีกเลี่ยงการปิดหน่วยงานของรัฐบาล หรือชัตดาวน์ นอกจากนี้ ตลาดหุ้นยุโรปยังได้ปัจจัยหนุนจากผลประกอบการที่แข็งแกร่งของบริษัทจดทะเบียน
ดัชนี Stoxx Europe 600 เพิ่มขึ้น 0.2% ปิดที่ 402.81 จุด ซึ่งเป็นระดับสูงสุดนับตั้งแต่เดือนส.ค. 2558
ดัชนี DAX ตลาดหุ้นเยอรมันปิดที่ 13,559.60 จุด เพิ่มขึ้น 95.91 จุด หรือ +0.71% และดัชนี FTSE 100 ตลาดหุ้นลอนดอนปิดที่ 7,731.83 จุด เพิ่มขึ้น 16.39 จุด หรือ +0.21% ส่วนดัชนี CAC-40 ตลาดหุ้นฝรั่งเศสปิดที่ 5,535.26 จุด ลดลง 6.73 จุด หรือ -0.12%
 
ตลาดหุ้นลอนดอนปิดบวกเมื่อคืนนี้ (23 ม.ค.) เนื่องจากนักลงทุนขานรับข่าวสภาคองเกรสสหรัฐที่ผ่านร่างกฎหมายงบประมาณชั่วคราว ซึ่งช่วยให้สหรัฐสามารถหลีกเลี่ยงการปิดหน่วยงานของรัฐบาล หรือชัตดาวน์ นอกจากนี้ ตลาดยังได้ปัจจัยหนุนจากการพุ่งขึ้นของหุ้นอีซี่เจ็ท
ทั้งนี้ ดัชนี FTSE 100 ตลาดหุ้นลอนดอนปิดที่ 7,731.83 จุด เพิ่มขึ้น 16.39 จุด หรือ +0.21%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (23 ม.ค.) หลังจากกองทุนการเงินระหว่างประเทศ (IMF) ประกาศปรับเพิ่มคาดการณ์เศรษฐกิจโลกในปีนี้และปีหน้า ซึ่งบ่งชี้ถึงอุปสงค์น้ำมันที่มีแนวโน้มเพิ่มขึ้น นอกจากนี้ ตลาดน้ำมันยังได้แรงหนุนจากการคาดการณ์ที่ว่า สต็อกน้ำมันดิบของสหรัฐจะปรับตัวลดลงติดต่อกันเป็นสัปดาห์ที่ 10
สัญญาน้ำมันดิบ WTI ส่งมอบเดือนมี.ค. เพิ่มขึ้น 90 เซนต์ หรือ 1.4% ปิดที่ 64.47 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 93 เซนต์ หรือ 1.4% ปิดที่ 69.96 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (23 ม.ค.) โดยได้แรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับสกุลเงินหลักๆ โดยเฉพาะอย่างยิ่งสกุลเงินยูโร หลังจากมีรายงานว่าดัชนีความเชื่อมั่นผู้บริโภคยูโรโซนพุ่งเกินคาดในเดือนม.ค.
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 4.8 ดอลลาร์ หรือ 0.36% ปิดที่ระดับ 1,336.70 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 7.6 เซนต์ หรือ 0.45% ปิดที่ 16.913 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 11 ดอลลาร์ หรือ 1.1% ปิดที่ 1007.8 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 8.05  ดอลลาร์ หรือ 0.7% ปิดที่ 1084.25 ดอลลาร์/ออนซ์
 
สกุลเงินยูโรแข็งค่าขึ้นเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (23 ม.ค.) หลังจากคณะกรรมาธิการยุโรป (EC) ซึ่งเป็นองค์กรบริหารของสหภาพยุโรป (EU) ระบุว่า ดัชนีความเชื่อมั่นของผู้บริโภคในยูโรโซนเพิ่มขึ้นเกินคาดในเดือนม.ค.
ยูโรแข็งค่าขึ้นแตะระดับ 1.2294 ดอลลาร์ จากระดับ 1.2257 ดอลลาร์ ขณะที่เงินปอนด์แข็งค่าขึ้นแตะระดับ 1.4000 ดอลลาร์ จากระดับ 1.3982 ดอลลาร์ ส่วนดอลลาร์ออสเตรเลียอ่อนค่าลงแตะระดับ 0.7996 ดอลลาร์สหรัฐ จากระดับ 0.8012 ดอลลาร์สหรัฐ
ดอลลาร์อ่อนค่าลงเมื่อเทียบกับเงินเยนที่ระดับ 110.33 เยน จากระดับ 110.99 เยน และอ่อนค่าลงเมื่อเทียบกับฟรังก์สวิสที่ระดับ 0.9581 ฟรังก์ จากระดับ 0.9625 ฟรังก์